b"\n_START_ARTICLE_\nRoald Hoffmann\n_START_SECTION_\nBiografia\n_START_PARAGRAPH_\nVa n\xc3\xa9ixer el 18 de juliol de 1937 a la ciutat de Z\xc5\x82ocz\xc3\xb3w, en aquells moments situada a Pol\xc3\xb2nia per\xc3\xb2 que avui dia forma part d'Ucra\xc3\xafna i que rep el nom de Z\xc3\xb2lotxiv, en una fam\xc3\xadlia d'arrels jueves. Va n\xc3\xa9ixer amb el nom de Roald Safran, rebent el nom en honor de l'explorador noruec Roald Amundsen. Juntament amb la seva mare van ser els \xc3\xbanics membres de la seva fam\xc3\xadlia que van sobreviure a l'holocaust, una experi\xc3\xa8ncia que va influir de manera important en les seves creences i en el seu treball. L'any 1949 emigraren als Estats Units, aconseguint la naciontalitat nord-americana l'any 1955 i canviant el seu cognom Safran pel de Hoffmann, cognom del seu padrastre._NEWLINE_L'any 1955 es gradu\xc3\xa0 en qu\xc3\xadmica a la Universitat de Col\xc3\xbambia, aconseguint el doctorat a la Universitat Harvard l'any 1962 al costat de William Lipscomb. Des de 1965 \xc3\xa9s catedr\xc3\xa0tic de Ci\xc3\xa8ncies f\xc3\xadsiques a la Universitat Cornell.\n_START_SECTION_\nRecerca cient\xc3\xadfica\n_START_PARAGRAPH_\nInteressat en les subst\xc3\xa0ncies org\xc3\xa0niques i inorg\xc3\xa0niques, ha desenvolupat eines computacionals, aix\xc3\xad com m\xc3\xa8todes com el m\xc3\xa8tode H\xc3\xbcckel est\xc3\xa8s, que va proposar el 1963._NEWLINE_A la Universitat Harvard desenvolupa amb Robert Burns Woodward les regles per elucidar els mecanismes de reacci\xc3\xb3 dels productes qu\xc3\xadmics, coneguts com la regla Woodward-Hoffmann. Va estudiar amb aquest l'inesperat transcurs d'una reacci\xc3\xb3 qu\xc3\xadmica que Woodward es proposava utilitzar en la s\xc3\xadntesi de la vitamina B12, descobrint que el mecanisme de moltes reaccions queda determinat, m\xc3\xa9s que per altres criteris, pel del manteniment d'una simetria identificable en la descripci\xc3\xb3 matem\xc3\xa0tica dels orbitals afectats, formulant una s\xc3\xa8rie de principis que constitueixen la teoria de la conservaci\xc3\xb3 de la simetria orbital molecular. Tamb\xc3\xa9 va introduir el principi isolobal._NEWLINE_L'any 1981 fou guardonat amb el Premi Nobel de Qu\xc3\xadmica, juntament amb els treballs independents del japon\xc3\xa8s Kenichi Fukui, per les seves teories sobre el desenvolupament de les reaccions qu\xc3\xadmiques."